Els animals de companyia i les muntures i carros van eixir al carrer en la festivitat de Sant Antoni Abat
2025-07-24

Burjassot va celebrar la festivitat de Sant Antoni Abat, patró dels animals, diumenge passat 18 de gener, com és tradicional, en la Plaça dels Furs, enfront de la Parròquia de Sant Miquel Arcàngel. Una festivitat en la qual els animals de companyia, juntament amb les muntures i els carros, van desfilar per rebre la benedicció del sant.

La celebració, organitzada des de la Regidoria de Sanitat, dirigida per Olga Camps, en col·laboració amb la Penya del Cavall de Burjassot, va començar després de la concentració prèvia dels ciutadans de Burjassot que van acudir per desfilar amb les seues mascotes en la zona del Col·legi Major Sant Joan de Ribera. Per la seua banda, les muntures i carros van fer el propi en la Plaça del Pouet per a, després de la desfilada dels animals de companyia, ser ells els qui reberen la benedicció de Sant Antoni.

Gossos, gats, conills, tortugues, peixos, cacatues, periquitos, canaris, hàmsters i altres mascotes van rebre no solament la benedicció sinó que també se’ls va lliurar el tradicional panet de Sant Antoni, la simbòlica garrofa i una estampa commemorativa de l’acte. Aquest detall també es lliurà a les muntures i carros que, a més, i agraint la seua participació, quan van passar per segona vegada per la Plaça, van ser obsequiats amb un cabestre amb reforç per als seus cavalls.

Tots els animals van tindre la seua cabuda en aquest dia tan especial dedicat a ells; un dia en el qual els carros de cavalls de tir van ser també d’allò més esperats en la desfilada donada l’espectacularitat del seu pas per la Plaça.